## La Unitat del Dolor de l’Hospital Clínic de València fa més de 8.000 consultes anuals relacionades amb el dolor crònic

*** La unitat registra al voltant de 2.000 tècniques intervencionistes a l’any, com l’estimulació medul·lar, la teràpia transcranial amb corrent directe, la radiofreqüència o la crioablació**

La Unitat del Dolor de l’Hospital Clínic Universitari de València fa a l’any més de 8.000 consultes relacionades amb el dolor crònic i registra al voltant de 2.000 tècniques intervencionistes.

Les unitats del dolor s’encarreguen d’atendre pacients amb dolor crònic, que és aquell que té una duració superior a sis mesos. En concret, la Unitat del Dolor de l’Hospital Clínic de València pertany al servici d’Anestesiologia i Reanimació i compta amb una cartera de servicis que es compon de múltiples tècniques intervencionistes com l’estimulació medul·lar, la teràpia transcranial amb corrent directe, tècniques amb ozó, procediments intradiscals, radiofreqüència i crioablació, entre altres.

Segons ha destacat el cap de secció del servici d’Anestesiologia i responsable de la Unitat del Dolor de l’Hospital Clínic de València, Carlos Tornero, en els últims anys s’han incorporat les tècniques més modernes de neuromodulació no invasiva com, per exemple, l’estimulació magnètica transcranial (TMS) i la teràpia transcranial de corrent directe (TDCS). “Les dos tècniques estan presentant bons resultats en pacients que presenten dolors de diferent origen, principalment en l’àmbit facial i fins i tot dolors crònics generalitzats”.

“El dolor no és només una sensació física, sinó una condició que afecta profundament la qualitat de vida del pacient, amb repercussions en la seua salut mental i en la seua capacitat per a participar en la vida social i familiar” ha explicat el doctor Tornero, qui ha afegit que en el Dia Mundial del Dolor “cal conscienciar de la importància de la innovació contínua en tècniques que permeten l’alleujament del dolor crònic, oferint als pacients més opcions terapèutiques de les ja existents, i per tant, una porta oberta cap a la millora de la qualitat de vida”.

**Un abordatge centrat en la qualitat de vida**

Les unitats del dolor de la Comunitat Valenciana treballen amb pacients amb dolor crònic d’origen neuropàtic, oncològic, postquirúrgic o posttraumàtic, derivats des d’altres especialitats mèdiques.

Cada pacient és avaluat de manera individualitzada i, amb això, es determina el millor tractament o tècnica indicada per a cada cas clínic. “La majoria dels casos atesos estan relacionats amb dolor musculoesquelètic, especialment d’origen vertebral (lumbar i cervical). L’edat mitjana dels pacients ronda els 60 anys, encara que també s’atenen persones jóvens amb dolor crònic. El nostre repte és recuperar la funcionalitat del pacient i ajudar-lo a reprendre la seua vida quotidiana”, ha finalitzat Tornero.

Fecha: 17/10/2025